CELEX: 32022R0727
Language: ro
Date: 2022-05-11 00:00:00
Title: Regulamentul (UE) 2022/727 al Comisiei din 11 mai 2022 de refuzare a autorizării unei mențiuni de sănătate înscrise pe produsele alimentare și care se referă la reducerea riscului de îmbolnăvire (Text cu relevanță pentru SEE)

12.5.2022   
               
               
                  RO
               
               
                  Jurnalul Oficial al Uniunii Europene
               
               
                  L 135/1
               
            
         REGULAMENTUL (UE) 2022/727 AL COMISIEI
         din 11 mai 2022
         de refuzare a autorizării unei mențiuni de sănătate înscrise pe produsele alimentare și care se referă la reducerea riscului de îmbolnăvire
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 1924/2006 al Parlamentului European și al Consiliului din 20 decembrie 2006 privind mențiunile nutriționale și de sănătate înscrise pe produsele alimentare (1), în special articolul 17 alineatul (3),
         întrucât:
         
                     (1)
                  
                  
                     În temeiul Regulamentului (CE) nr. 1924/2006, sunt interzise mențiunile de sănătate înscrise pe produsele alimentare, cu excepția cazului în care ele sunt autorizate de Comisie în conformitate cu regulamentul respectiv și incluse într-o listă cu mențiuni permise.
                  
               
                     (2)
                  
                  
                     În ceea ce privește mențiunile de sănătate privind reducerea riscului de îmbolnăvire, articolul 15 din Regulamentul (CE) nr. 1924/2006 prevede că cererile de autorizare a mențiunilor de sănătate se depun de către operatorii din sectorul alimentar la autoritatea națională competentă a unui stat membru. Autoritatea națională competentă trebuie să trimită cererile valabile Autorității Europene pentru Siguranța Alimentară (EFSA), denumită în continuare „autoritatea”.
                  
               
                     (3)
                  
                  
                     După primirea unei cereri, autoritatea trebuie să informeze fără întârziere celelalte state membre și Comisia și să emită un aviz cu privire la mențiunea de sănătate respectivă.
                  
               
                     (4)
                  
                  
                     Comisia trebuie să decidă cu privire la autorizarea mențiunilor de sănătate, ținând seama de avizul emis de autoritate.
                  
               
                     (5)
                  
                  
                     Ca urmare a unei cereri din partea societății Han-Biotech GmbH, transmisă prin intermediul autorității competente din Germania în temeiul articolului 14 alineatul (1) litera (a) din Regulamentul (CE) nr. 1924/2006, s-a solicitat autorității să emită un aviz cu privire la o mențiune de sănătate referitoare la Symbiosal® și la scăderea tensiunii arteriale și reducerea riscului de hipertensiune (întrebarea nr. EFSA-Q-2018-00002). Mențiunea propusă de solicitant a fost formulată după cum urmează: „S-a dovedit că «Symbiosal®» reduce creșterea tensiunii arteriale atunci când este utilizat ca înlocuitor de sare de masă tradițională. Creșterea tensiunii arteriale este un factor de risc pentru tensiunea arterială ridicată (hipertensiune)”.
                  
               
                     (6)
                  
                  
                     La 25 iulie 2018, Comisia și statele membre au primit avizul științific din partea autorității (2), care concluziona că, pe baza datelor prezentate, nu a fost stabilită o relație cauză-efect între consumul de «Symbiosal®» și scăderea tensiunii arteriale. În consecință, având în vedere că mențiunea de sănătate nu îndeplinește cerințele Regulamentului (CE) nr. 1924/2006, ea nu trebuie să fie autorizată.
                  
               
                     (7)
                  
                  
                     La stabilirea măsurilor prevăzute în prezentul regulament au fost luate în considerare observațiile solicitantului, primite de Comisie în temeiul articolului 16 alineatul (6) din Regulamentul (CE) nr. 1924/2006.
                  
               
                     (8)
                  
                  
                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,
                  
               ADOPTĂ PREZENTUL REGULAMENT:
         
            Articolul 1
            Mențiunea de sănătate din anexa la prezentul regulament nu se include în lista Uniunii cu mențiuni permise, prevăzută la articolul 14 alineatul (1) din Regulamentul (CE) nr. 1924/2006.
         
         
            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 11 mai 2022.
            
               
                  Pentru Comisie
               
               
                  Președinta
               
               Ursula VON DER LEYEN
            
         
         
            (1)  JO L 404, 30.12.2006, p. 9.
         
            (2)  EFSA Journal 2018;16(7):5364.
      
      
         
            ANEXĂ
            Mențiune de sănătate respinsă
            
                        Cerere – Dispoziții relevante din Regulamentul (CE) nr. 1924/2006
                     
                     
                        Nutrient, substanță, produs alimentar sau categorie de produse alimentare
                     
                     
                        Mențiune
                     
                     
                        Trimitere la avizul EFSA
                     
                  
                        Articolul 14 alineatul (1) litera (a) – mențiune de sănătate referitoare la reducerea riscului de îmbolnăvire.
                     
                     
                        „Symbiosal®” [supliment alimentar care conține sare de mare (97 %) și chitosan (3 %)].
                     
                     
                        S-a dovedit că „Symbiosal®” reduce creșterea tensiunii arteriale atunci când este utilizat ca înlocuitor de sare de masă tradițională. Creșterea tensiunii arteriale este un factor de risc pentru tensiunea arterială ridicată (hipertensiune).
                     
                     
                        Q-2018-00002